*Príloha č. 1 – Špecifikácia predmetu diela*

Zabezpečenie výroby a distribúcie 28 video príspevkov na sociálne siete pre potreby propagácie Dunajského nadnárodného programu a programu Stredná Európa

Predmetom zákazky je výroba a dodanie 28 video príspevkov na sociálne siete slúžiacich na prezentačné účely programu Stredná Európa a Dunajského nadnárodného programu, ktorých národným kontaktným bodom je Ministerstvo investícií, regionálneho rozvoja a informatizácie Slovenskej republiky. Príspevky vo forme spracovaných videí budú určené na reprezentáciu širokého spektra projektov naprieč programom Interreg Stredná Európa a Interreg Dunajský nadnárodný program.

Súčasťou zákazky je tvorba copytextov všetkých príspevkov, textácie videa, tvorba animácií vo videách a infografík na základe príloh: Príloha č. 2a –Typy video príspevkov, 2b) Rešerš Dunajského nadnárodného programu, 2c) Rešerš programu Stredná Európa a ostatných dostupných podkladov. Obsah video príspevkov musí byť obstaraný stranou Zhotoviteľa v plnom požadovanom rozsahu. Pre potreby video príspevkov musia byť natočené aj rozhovory s odborníkmi v rámci projektov. Zhotoviteľ (alebo v texte aj ako „úspešný uchádzač“) riešenia musí rešpektovať zákonitosti sociálnych sietí a požiadavky na publicitu u jednotlivých programov/projektov a  verejného obstarávateľa.

Súčasťou zákazky je maximálna akceptácia zo strany verejného obstarávateľa (alebo v texte aj ako „Objednávateľ“) dodaných 28 video príspevkov na sociálne siete, ako aj strpenie dozoru pri plnení zákazky zo strany verejného obstarávateľa na základe príslušnej zmluvy. Zhotoviteľ sa pri realizácii tvorby diela v rámci tejto zákazky musí riadiť pokynmi a požiadavkami samotného verejného obstarávateľa, resp. ním poverených osôb a akceptovať prípadné požiadavky na zmenu, ktoré sa vyskytnú počas realizácie spracovania diela, avšak smerujú k pôvodnému zámeru na splnenie hlavnej myšlienky v zmysle opisu predmetu zákazky, technických špecifikácií a parametrov.

**Zákazka obsahuje dodanie diela v nasledujúcom rozsahu:**

1. **Produkčné práce**

Postup alebo rozsah produkčných prác pri príprave diela uvedeného bude pozostávať z predprodukcie, produkcie a postprodukcie.

V rámci predprodukcie sa Zhotoviteľ zameria najmä na zabezpečenie vhodných lokácií, identifikáciu organizačno-technického zabezpečenia produkcie a vypracovanie harmonogramu postupu prác súvisiacich s produkciou. Z pohľadu nákladov na predprodukciu je potrebné do tejto fázy zahrnúť najmä predprodukčné náklady súvisiace s organizačno-technickým zabezpečením produkcie, náklady spojené s využívaním príslušnej kamerovej, zvukovej či osvetľovacej techniky. Úspešný uchádzač odovzdá na schválenie verejnému obstarávateľovi do 10 kalendárnych dní od nadobudnutia účinnosti zmluvy o dielo návrh lokácií a harmonogram postupu prípravy prác súvisiacich s výrobou diela (výrobný plán).

Vzhľadom na skutočnosť, že dielo sa bude realizovať postupne a v čase, môže prísť k zmene lokácie, resp. harmonogramu, čo si verejný obstarávateľ, resp. ním poverené osoby a Zhotoviteľ vopred odsúhlasia.

Druhá časť produkčných prác je samotná **produkcia**. V rámci tejto fázy je z pohľadu nákladov potrebné zahrnúť najmä náklady na:

* honorár režiséra, producenta a štábu (kameraman, zvukár, osvetľovač).

Súčasťou produkčných prác je vysporiadanie autorských práv a práv s účinkujúcim a výrobným štábom, a to na rozmnožovanie záznamu a na použitie autorských práv a výkonu bez časového a územného obmedzenia, výber hudby a nahlásenie licencie hudby.

Neoddeliteľnou súčasťou sú aj náklady na prenájom, resp. náklady súvisiace s použitím techniky potrebnej pre výrobu spotov, ako kamerová (využitie dronu) a osvetľovacia technika, či náklady súvisiace s dopravou (presunmi) a ubytovaním.

Posledná časť je postprodukcia, kde je požadované zabezpečenie prenájmu strižne, resp. zvukového štúdia, strihovej a zvukovej réžie resp. honorár pre strihovú a zvukovú réžiu, honoráre pre majstra strihu a majstra zvuku, a korporátny /komentárový/ hlas. V tejto časti je teda zahrnutý offline strih a online postprodukcia (farebné korekcie = grading, 3D modling a animovanie, online compositing, mastering a Mpeg sada, titulkovanie) a hudba (zo sound banky, upravená na dĺžky video príspevkov, zvukový mix, vois over).

1. **Špecifikácia predmetu plnenia Zmluvy**

**Pre účely video príspevkov na sociálne siete musia byť natočené minimálne tieto typy:**

1. 16 video príspevkov reprezentujúcich jednotlivé projekty programov Interreg Stredná Európa a Interreg Dunajský nadnárodný program;
2. 4 video príspevky pre sociálnu sieť FB – rozhovory;
3. 4 všeobecné video príspevky reprezentujúce jednotlivo programy Interreg Stredná Európa a Interreg Dunajský nadnárodný program – variant pre Facebook a Instagram;
4. 4 animované video príspevky zachytávajúce na mapke krajiny zapojené do programov Interreg Stredná Európa a Interreg Dunajský nadnárodný program;

**Obsah videí:**

1. špecifikácia podľa príloh č. 2a –Typy video príspevkov, 2b) Rešerš Dunajského nadnárodného programu, 2c) Rešerš programu Stredná Európa,
2. anglické titulky podľa potreby Objednávateľa – alebo verzia v anglickom jazyku,
3. scenáre je možné upravovať po dohovore s Objednávateľom.

Všeobecná technická špecifikácia video príspevkov a ich dodanie:

Počet: 28 video príspevkov

Dĺžka (rozsah/minutáž) 10 – 50 sekúnd

Formát video príspevku mp4

Jazyk copy-textu: slovenský

Jazyk titulkov vo videách slovenský, anglické titulky podľa potreby Objednávateľa – alebo verzia v anglickom jazyku

Jazyk textu príspevku: slovenský

Rozlíšenie video príspevku - pre Facebook FullHD (1920 px x 1080 px);

- pre Instagram – Square – 1:1 (1080 px x 1080 px);

**Distribúcia a autorské práva:**

Video príspevky na sociálne siete budú sprístupnené širokej verejnosti na sociálnych sieťach Objednávateľa, na stránkach či portáloch realizátorov projektov v rámci programov Stredná Európa a Dunajský nadnárodný program, na intranete Objednávateľa, na webovom sídle Objednávateľa a na webových sídlach: [www.danube.vlada.gov.sk](http://www.danube.vlada.gov.sk) a [www.centraeurope.vlada.gov.sk](http://www.centraeurope.vlada.gov.sk), [https://www.interreg-central.eu/](https://www.interreg-central.eu/Content.Node/home.html), <http://www.interreg-danube.eu/>, [www.partnerskadohoda.sk](http://www.partnerskadohoda.sk).

Taktiež budú nasadené (perspektívne) do vysielania verejnoprávnej RTVS, prípadne iných elektronických či printových médií, a to tak celoplošných alebo regionálnych.

Vytvorené video príspevky budú tiež použité ako súčasť prezentácií na USB – nosičoch na Slovensku a v zahraničí, tiež budú tvoriť súčasť marketingovej a PR stratégie Objednávateľa. Na základe ponuky úspešného uchádzača bude uzatvorená Zmluva, ktorej súčasťou bude aj udelenie výhradnej licencie na časovo a územne neobmedzené používanie vytvoreného diela, t.j. Objednávateľ požaduje udeliť súhlas na nekomerčné účely, napr. na publicitu svojich projektov so zachovaním autorských práv Zhotoviteľa plne v súlade s platným autorským zákonom. Zhotoviteľ udelí Objednávateľovi výhradné právo a povolenie na akékoľvek úpravy videí v budúcnosti, t.j. úpravy strihu, postprodukčné zásahy, zmenu hudby a iné úpravy, ktoré ale neznížia obrazovo-zvukovú kvalitu videí a nepoškodia dobré meno Zhotoviteľa. Zhotoviteľ si vyhradzuje právo na prípadné odborné konzultácie s Objednávateľom pri vyššie uvedených zásahoch do videí.